google/wiki40b huggingface dataset:
Øreflipp

Øreflippen finnes både på mennesker og andre arter som aper, og kjennetegnes ofte som den bløte, nedre delen av øret. Øreflippen avgrenses av antitragusen og vi finner den både på venstre og høyre side av hodet. Øreflippen har rikelig med blod hos vanlige mennesker, og er dermed med å varme øret. Sett bort i fra dette har ikke øreflippen noe funksjon i seg selv, selv om det er mange endelser av nerver der. Øreflippen er for mange et svært følsomt område.
Øreflippen blir også populært benyttet for øreflippiercinger.

Størrelse og form

Gjennomsnittstørrelsen på menneskers øreflipp er på ca. 2 cm, men varierer noe med alder. Mennesker kan ha både frie og fastgrodde øreflipper.
Dissosiasjon (kjemi)

Dissosiasjon i kjemi og biokjemi er en generell prosess hvor molekyler, ioner eller radikaler separerer eller splittes opp til mindre molekyler, ioner eller radikaler.
Arbeidsrett

Arbeidsrett regulerer vilkårene i arbeidslivet. Den omhandler altså rettsregler som gjelder mellom partene i arbeidsforhold, altså forholdet mellom arbeidsgiver og arbeidstaker. Disse rettsreglene er nedfelt i arbeidsmiljøloven. 
Tvister som gjelder tariff-avtaler skal reises for Arbeidsretten, som er en egen domstol for fagorganisasjoner. 
Tvister som gjelder individuell arbeidsavtale, skal reises for de alminnelige domstoler.
Frem til 1890 fantes en del lovregler for enkelte arbeidstaker-grupper, blant annet lærere, men ingen samlet regulering innenfor arbeidsretten. Et viktig trekk ved rettsutviklingen var at den lovgivning som kom i de fleste land, først tok sikte på å regulere barnas arbeidsvilkår. Det viktigste stridsspørsmålet mellom partene gjaldt arbeidstiden.

Arbeidsmiljøloven

Arbeidsmiljøloven (aml) omhandler rettsregler som gjelder mellom partene i arbeidsforhold, altså forholdet mellom arbeidsgiver og arbeidstaker. Arbeidsmiljøloven gjelder for en hver virksomhet som sysselsetter arbeidstaker. En arbeidstaker er en person som utfører arbeid i annens tjeneste, og i dette ligger det et krav at det skal foreligge et tilsettingsforhold.

Tjenestemannsloven

Tjenestemannsloven gjelder for statens tjenestemenn og utfyller arbeidsmiljøloven for statlig ansatte.

Arbeidsavtalen

En arbeidsavtale skiller seg i utgangspunktet ikke fra andre avtaletyper. Imidlertid er det gitt overordnete regler for hva arbeidsavtalen kan inneholde og om vilkår og fremgangsmåte dersom arbeidsavtalen skal bringes til opphør. Siden loven er en sosial vernelov, gjelder det strenge regler som setter grenser for hva arbeidsgiver kan gjøre, spesielt angående oppsigelse, der små formelle feilgrep kan gjøre at oppsigelsen anses som ugyldig.

Arbeidsmiljø

Arbeidsmiljøloven tar sikte på å sikre et arbeidsmiljø som gir arbeidstakerne full trygghet mot fysiske og psykiske skadevirkninger og med en verneteknisk, yrkeshygienisk og velferdsmessig standard som til enhver tid er i samsvar med den teknologiske og sosiale utvikling i samfunnet.
TV Vestfold

TV Vestfold var en kommersiell lokal TV-stasjon som hadde konsesjon for og dekket hele Vestfold. Kanalen ble etablert i 1996, men hadde sin opprinnelse i TV Larvik som Harald Strømnæs etablerte i 1991. TV Vestfold ble eid av seks ansatte i kanalen, som overtok kanalen fra avisen Tønsbergs Blad i august 2009. Kanalen sendte sine programmer fra Tønsberg. Ansvarlig redaktør varr Rune Nordseter
3. desember 2007 skiftet kanalen navn til VF24, men 1. september 2009 tok den tilbake sitt opprinnelige navn. 20. oktober 2010 lanserte kanalen web-TV på hjemmesiden sin. 3. mars 2016 kom meldingen om at TV Vestfold legger ned virksomheten.
Mesterdetektiven Conan

Handling

Hovedpersonen er  Shinichi Kudō, en brilliant ung etterforsker/detektiv på 16 år. Han er Sherlock Holmes-fan og en fryktet forbryterjeger. En kriminell bande tvinger i ham en gift som de tror er dødelig, men som i virkeligheten har en mer bisarr effekt på mennesker: Det gjør ham ti år yngre. Den foryngede Shinichi tar navnet Conan Edogawa etter henholdsvis den japanske krimforfatteren Edogawa Ranpo og den engelske krimforfatteren Sir Arthur Conan Doyle, og går i dekning hos Shinichis klassevenn Ran, som er forelsket i Shinichi, og hennes far, den inkompetente privatdetektiven Kogorō Mōri. Ingen av de to aner at Conan og Shinichi er samme person.  Mens Conan prøver å finne ut mer om banden som forgiftet ham, løser han kriminalsaker som Mōri, og han selv blir blandet inn i. Dette gjør at Mōri blir en kjent detektiv, akkurat som Shinichi var tidligere.

Utgivelser

Mesterdetektiven Conan finnes som manga, hvor det ble utgitt 31 bøker i Norge før serien gikk inn i 2008. På verdensbasis er det utgitt 95 bøker pr. oktober 2018, og det eksisterer en anime hvor det finnes over 900 episoder.

Handling

En ung detektiv løser saker for politiet, han elsker å lese krim og har en skarp hjerne med tanke på at han ennå ikke er myndig, men svever rundt i ungdomsårene. Han er ypperlig i fotball, men kan opptre som en skikkelig krim-nerd til tider.
Etter enda et løst mysterium får han øye på en mistenkelig person, og nysgjerrig som han er, følger han etter. Mennene ser ham og slår ham ned, de gir ham et middel og forsvinner. Når han våkner igjen er han ikke lenger seksten, men seks år gammel, og det byr på problemer for en detektiv som gjerne vil fortsette å løse mysterier.
Han flytter inn i et detektiv-byrå, og må løse saker for en udugelig, slaskete detektiv som ikke hadde klart seg uten lille Conan Edogawa. Han bare vet det ikke ennå, og vil neppe tro det heller om han fant det ut.
Norgesmesterskapet på ski 1988

Norgesmesterskapet på ski 1988 var norgesmesterskapet i de nordiske grenene skihopping, langrenn og kombinert.
Mesterskapet ble arrangert i Skien og Vang.
Okej

Okej var et svensk ungdomsblad som eksisterte fra 1980 til 2010. Bladet målgruppe var ungdom av begge kjønn og befattet seg hovedsakelig med pop- og rockmusikk, samt en del aktuelle filmer og TV-serier. Det ble grunnlagt av fotografen Hans Hartwig og hadde sin storhetstid på 1980-tallet. Samantha Fox, Europe, Herreys, Alphaville, Kiss og Twisted Sister var noen av artistene som ofte prydet forsidene på 1980-tallet. På 1990-tallet ble det et større fokus på amerikanske TV-serier som Melrose Place og Beverly Hills 90210. Bladet inneholdt også en rekke posters av kjente artister.

Nedleggelse

I januar 2011 besluttet eierne å legge ned bladet. Siste nummer ble utgitt høsten 2010 med Rihanna på forsiden.
Solhaug naturreservat

Solhaug naturreservat ligger i Dunderlandsdalen i Rana kommune i Nordland. Naturreservatet har et areal på 356 dekar, og er vernet for å bevare den mest kompakte furuskogen lengst øst i dalføret opp mot Saltfjellet.
When Dying Souls Scream Praise

When Dying Souls Scream Praise er debutalbumet til det kristne heavy metal-bandet Grave Declaration. Albumet ble gitt ut den 12. mars 2013 og varer totalt 59 minutter og 6 sekunder.
Varanasi

Historie

Varanasi er en av de eldste kontinuerlig bebodde byer i verden. Den nevnes allerede i Rig Veda  (ca. 1200 f.Kr) under navnet Kashi. På Buddhas tid var byen hovedstad i et blomstrende rike. Buddha holdt sin første tale i den lille byen Sarnath utenfor Varanasi.
Under de muslimske mogulene mistet Varanasi sin betydning, og Mahmud av Ghazni beordret i 1033 alle byens hindutempler  revet.  Akbar lot en del av templene restaurere i det syttende århundre, men hans etterfølger Aurangzeb fikk flere av dem revet igjen.
På 1700-tallet ble Varanasi hovedstad for en uavhengig stat, en status som ble anerkjent av britene ved en omorganisering i 1810.
Etter Indias uavhengighet i 1947 ble distriktet Varanasi innlemmet i delstaten  Uttar Pradesh.
7. mars 2006 ble  det sprengt fire bomber i Varanasi, blant annet  ved den sentrale jernbanestasjonen i byen. 20 mennesker ble drept. Den muslimske gruppa Lashkar-e-Kahab  tok på seg ansvaret for udåden.

Næringsliv

Varanasi har en betydelig tekstilindustri. Silkestoffer fra Varanasi blir ansett som svært gode. Byen eksporterer også næringsmidler til andre  deler av landet.

Religiøs rolle

Varanasi skal ifølge tradisjonen være grunnlagt av den hinduiske guddommen Shiva. Det finnes mange store templer til  hans ære i byen. Det bor også mange tilhengere av Vishnu i Varanasi. Byen har flere store moskeer for sine muslimske innbyggere og er dessuten  valfartssted for buddhister og tilhengere av jainismen.
Byen er et viktig pilegrimsmål for hinduer. Et bad i Ganges ved Varanasi har stor positiv betydning for en hindu, og visker ut  dårlig karma. Den som dør i byen slipper å bli gjenfødt. Elvebredden består av en sammenhengende rekke badeplasser og kremasjonssteder.

Kulturliv

Byen har vært et kulturelt og religiøst sentrum i det nordlige India i tusener av år. Her ligger flere store universiteter og forskninginstitusjoner.
Varanasi har frembragt fremstående musikere, filosofer, diktere og forfattere gjennom  historien, blant andre Kabir, Munshi Premchand, Jaishankar Prasad, Pandit Rava Shankar og Ustad Bismillah Khan.
Power Metal (album)

Power Metal er en demoutgivelse av Metallica. Den ble spilt inn i april 1982 av James Hetfield, Dave Mustaine, Ron McGovney, og Lars Ulrich. Demoen hadde offisielt ikke noe navn, men bootlegutgavene bar navnet Power Metal på grunn av visittkortet til Metallica.
Furman University

Rangeringer

U.S. News & World Report rangerte Furman University som nummer 51 blant liberal arts-collegene i USA i 2015, Forbes plasserte det på 110.-plass blant alle colleger i USA, mens Washington Monthly rangerte det som nr. 134 av amerikanske liberal arts-colleger i 2014.
Furman University var ikke å finne blant de 500 beste universitetene i verden i Times Higher Education World University Rankings 2014-2015, i QS World University Rankings for 2014 eller i Academic Ranking of World Universities (Shanghai-rankingen) for 2014.
First Folio

Mr. William Shakespeares Comedies, Histories, & Tragedies er den første samlede utgaven av William Shakespeares skuespill, utgitt i 1623. Verket omtales ofte som First Folio. 
Boken er trykt i folio-format, og inneholder 36 skuespill. Den ble redigert av dikterens kolleger John Heminges og Henry Condell om lag sju år etter Shakespeares død. 18 av skuespillene var tidligere utgitt i separate bind i oktavformat, men First Folio er det eldste og eneste pålitelige kilden til om lag tjue av stykkene, og regnes også som en vesentlig kilde til tekstkritiske studier av de øvrige stykkene. 
Verket inneholder alle stykkene som vanligvis regnes for å være skrevet av Shakespeare, med fire unntak: Pericles, Prince of Tyre og The Two Noble Kinsmen, og de to tapte stykkene Cardenio og Love's Labour's Won.
Femmilsjøen (Svalbard)

Femmilsjøen er en innsjø i Ny-Friesland på Spitsbergen, nordi Svalbard. Sjøen ligger langt nede ved østlige munningskyst av Wijdefjorden, og nordvest for Åsgardfonna.
Arealet av sjøen er om lag 15 km², og den er nesten 10 km lang i tilnærmet øst-vestlig retning.
Skagerak Energi

Historie

Selskapet ble etablert den 1. januar 2001 og er et resultat av fusjonen mellom Skiensfjordens kommunale kraftselskap AS (SKK) og Vestfold Kraft AS (VK).
Xue Long

MV Xue Long (kinesisk: 雪龙, pinyin: Xuě Lóng) er en kinesisk isbryter for polare farvann (Folkerepublikken Kinas eneste pr. 2012) og et forskningsfartøy for Det kinesiske polarforskningsinstitutt. Navnet betyr «Snødragen». Skipet har Shanghai som registrert hjemmehavn.

Historie

Skipet ble bygd i Kherson i Ukraina i 1993. Verftet der bygde i alt fire like isbrytere; to av dem gikk til Russland, Xue Long er den tredje, og den fjerde ble registrert på De nederlandske Antiller.
Xue Long ble omfattende oppgradert i 2007 for å forlenge dens tjenestetid med 15 år. I tillegg til et helikopter medbringer isbryteren som regel en autonom undervannsfarkost.
Enda en kinesisk polar isbryter forventes å bli satt i drift i 2014.

Redningsforsøket i Sørishavet 2013

Xue Long førsøkte i deeember 2013 å komme det russiske skip Akademik Sjokalskij til unnsetning etter at det var frosset fast i isen i Samveldebukta nær Antarktis. Den 28. desember, bare 6,3 nautiske mil unna, måtte den oppgi forsøket fordi isdekket var blitt for tykt. Den 30. desember, etter hele tre isbrytere hadde prøvd og feilet, bestemte russiske myndigheter seg for å benytte Xue Long's helikopter for å evakuere de 52 passasjerene på Akademik Sjokalskij, men flyvningene kunne ikke gjennomføres før 2. januar på grunn av værforholdene.
Arthur Surridge Hunt

Bakgrunn og utdannelse

Det er lite som er kjent om Hunts liv. Han ble født i Romford i grevskapet Essex. Hunt begynte sin utdannelse i Eastbourne og skrev seg seinere inn ved Queen's College ved Oxfords universitet . Ved Oxford fikk han interesse for antikke papyrusmanuskript.

Oxyrhynchus

Våren 1896 sluttet Hunt seg til vennen Grenfell i Faijum, den historiske byen Oxyrhynchus (nåtidens Al Bahnasa), i midtre delen av Egypt for å gjennomføre utgravninger i regi av Egypt Exploration Society.  Kort tid deretter gjorde de begge de første funnene av Oxyrhynchus papyri-samlingen. Her viste det seg å være noen av de aller eldste avskrifter av Det nye testamente, Septuaginta og av apokryfe skrifter. Det var også rikholdige funn av utenombibelske kategorier, blant annet til den tid ukjente verker av kjente klassiske forfattere. Mesteparten av funnene var av dokumenterende tekster som regninger, lister, kjøpsoppdrag og så videre.

Professor i papyrologi

I 1913 ble Hunt utnevnt til professor i Papyrologi ved Oxford og erstattet da Grenfell i embetet .
Sammen med Grenfell ga han 1914 ut boken "The Oxyrhynchus papyri / edited with translations and notes by Bernard P. Grenfell and Arthur S. Hunt" .
Under første verdenskrig tjenstegjorde Hunt i det militære  .
Hunt fortsatte å publisere skrifter om papyrologi i såvell bøker som artikler i ulike fagtidsskrifter. Deriblant kan nevnes boken (med John Johnson) "Two Theocritus papyri / edited by Arthur S. Hunt and John Johnson" i 1930, "Select papyri" i 1932 og artikkelen "Papyrology in England" i 1931.
I 1934 døde Hunt bare 63 år gammel.
Kåre Sagedal

Bakgrunn

Sagedal vokste opp i Froland kommune med sin tvillingbror Jan Sagedal, to ganger norsk mester i kulestøt.

Idrettskarriere

I ungdomsårene representerte Sagedal Froland IL. I 1981 tok han sin første NM-medalje for ungdomsklubben. Han ble norsk mester i sleggekast for første gang i 1985, da for Sørild friidrettsklubb. 10 år senere tok han sitt femte NM-gull, i 1995, og i 2001, 20 år etter sin første bronsemedalje tok han sin siste bronsemedalje, i denne perioden var han medlem av Osloklubben IK Tjalve.
Hans beste kast ble kastet hjemme på Froland den 4. august 1986. Resultatet 70,66 meter rangerer Sagedal som Norges femte beste kaster gjennom tidene, bak Eivind Henriksen, Richard Olsen, Tore Johnsen,og Steffen Nerdal. Sagedal har ytterligere fire konkurranser over 70 meter, alle på Froland i 1986. 
Han har også tre NM-medaljer i kulestøt, og hans beste resultat på 18,38 meter er nummer 16 gjennom alle tider i Norge (per januar 2015). Han var også en habil diskoskaster, og hans personbeste på 55,66 meter er nummer 26 gjennom alle tider i Norge (per januar 2015).

Dopingsaken

I 1987 reiste fire norske kastere på treningsleir til Dallas der Lars Arvid Nilsen studerte ved Southern Methodist University (SMU). Det var Kåre og Jan Sagedal, Trond Ulleberg og Arne Pedersen. Alle var markante navn innen norsk friidrett. I Dallas ble de dopingtestet alle fem, og alle leverte prøver med det vanndrivende middelet Probenicid. Nilsen ble i tillegg tatt for bruk av anabole steroider. Da Probenecid ikke stod på listen over forbudte stoffer, ble de utestengt for å ha brakt idretten i vanry, etter det som ble ansett som et forsøk på å skjule eller fjerne andre stoffer i kroppen. Probenecid ble kort tid etter lagt til listen over forbudte stoffer.
Roseton kraftverk

Roseton kraftverk er et oljekraftverk i delstaten New York i USA. Det har en installert produksjonskapasitet på 1.242 MW, og er delstatens største og eneste større oljekraftverk.
Inermestoloides

Utseende

Små, mer eller mindre brunlige trebukker. Antennene er litt lengre enn kroppene, hvert ledd to-farget slik at antennen får et ringmønster. Pronotum er tønneformet uten tenner på sidene, dekkvingene jevnbrede.

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Slekten er kjent fra Brasil, Ecuador og Bolivia.
Lahul and Spiti (distrikt)

Demografi

Ved folketellingen i 2011 var det 31 528 innbyggere i distriktet, mot 33 224 i 2001. Distriktet har ingen urban befolkning.
Barn i alderen 0 til 6 år utgjorde 9,50 % i 2011 mot 11,03 % i 2001. Antallet jenter i den alderen per tusen gutter er 1013 i 2011 mot 961 i 2001.
O-Net

O-Net er en tidligere Linuxdistribusjon fra Italia som var basert på Fedora. Distribusjonen ble utviklet av HI-NET
Distribusjonen benyttet skrivebordsmiljøet GNOME og støttet datamaskinarkitekturen 32-biter x86.
Versjon 5.2f ble lansert 30. desember 2004.
Andungen og jeg (torsdag)

Andungen og jeg (torsdag) (2008) er Emilie Christensens andre bok.
Andungen og jeg (torsdag) og debutboken Andungen og jeg (jul) (2007) er også oversatt til fransk, og ble utgitt på det franske forlaget Éditions Être 14. november 2008 under tittelen Le petit canard et moi (jeudi).
Illustrasjonene i boken er Christensens egne, og omslag er laget av designer/illustratør Benn Bolt.
AFC South

2000-tallet

Da NFL omorganiserte før 2002 ble AFC South opprettet, bestående av to lag fra AFC Central, ett fra AFC East, og ett nytt lag. Tennessee Titans vant divisjonen i den første kampen, og gikk videre til AFC Championship samme år. I de neste fem årene var det Indianapolis Colts som vant, inkludert seieren i Super Bowl XLI. I 2007 hadde AFC South de beste resultatene noensinne, kombinert 42-44 (.656 vinnprosent). Rekorden hadde tidligere tilhørt AFC Central, som i 1975 hadde en vinnprosent på .643. I 2008 vant Tennessee Titans divisjonen, og avsluttet Indianapolis sin fem år lange seierrekke. I 2009 kom Colts derimot tilbake og vant sin sjette divisjonstittel i uke 12 da de slo Houston Texans, og Jacksonville Jaguars tapte mot San Francisco 49ers.

2010-tallet

I 2010 vant Colts igjen divisjonen etter å ha vunnet sine fire siste kamper. I 2011 vant Houston Texans sin første AFC South-tittel, og kvalifiserte seg for sluttspillet for første gang i franchisens historie. I uke 14 måtte Houston slå Cincinnati og New Orleans måtte slå Titans for å sikre Houston sin plass i sluttspillet. Texans vant 20-19, og New Orleans vant 22-17, som sendte Texans videre til sluttspillet. De vant sin første kamp der mot Cincinnati Bengals 31-10, men tapte i divisjonsrunden mot Baltimore Ravens, 20-13. Texans vant divisjonen igjen i 2012 etter å ha slått Indianapolis 29-17 i uke 15. I sluttspillet slo Texans Bengals igjen, 19-13, men tapte igjen i divisjonsrunden, nå mot New England Patriots, 41-28. Colts tok tilbake divisjonstittelen i 2013, hvor de vant alle kampene mot divisjonsmotstanderne, og vant tittelen igjen i 2014 etter å ha slått Texans i uke 15, 17-10. Texans skulle vinne tittelen de neste to årene, i 2015 sikret de tittelen etter å ha slått Jacksonville 30-6 i uke 16. I 2016 avsluttet laget sesongen 9-7, delt med Tennessee, men siden Texans hadde bedre resultater innad divisjonen (5-1) enn Titans (2-4), sikret de tittelen og gikk videre til sluttspillet. I 2017 vant Jacksonville Jaguars sin første AFC South tittel etter at Titans tapte mot Rams i uke 16. Uken før hadde Jaguars sikret sitt første sluttspill siden 2007 med en seier mot Texans. I 2018 vant Texans igjen tittelen, men Colts kvalifiserte seg også til sluttspillet hvor de slo Texans 21–7 i Wild Card-runden.

Sluttspilldeltakelse

Statistikker oppdatert etter 2018-sesongen.
Chappaqua

Historie

I 1720-årene slo det seg ned kvekere på et sted som alginkinsktalende indianere kalte sha-pah-ka. Kvekerne stavet det Shapiqua, Shapaqua, Shapequa, Shappaqua og til slutt Chappaqua. Det ble et yndet møtested for kvekerne. Dessuten utviklet Chappaqua seg til et rolig og eksklusivt boområde nær New York City. Her bosatte for eksempel Hillary og Bill Clinton seg.
Golofa incas

Utseende

En stor, brunlig hornbille. Hannen har rødbrune dekkvinger, mørkbrunt pronotum, hunnen er blankt svart, tett og kraftig punktert. Hannen har et forholdsvis kort horn på hodet og et kort, kraftig, skjeformet horn på pronotum.

Levevis

Disse billene er stort sett nattaktive, og i alle fall noen av artene kommer til lys. De har også blitt observert om dagen, spisende på bambus. Forøvrig vet man ganske lite om biologien til denne slekten, til tross for at slekten er vidt utbredt og artene ganske oppsiktsvekkende. De voksne billene kommer gjerne til lys. Den er funnet mellom 850 og 1600 meter over havet.

Utbredelse

Arten er kjent fra Guatemala og Mexico, men er regnet som sjelden.
Nissens Latin- og Realskole

Nissens Latin- og Realskole var en privatskole i Christiania i perioden 1843–74. Den blei oppretta av pedagogen Hartvig Nissen, som var en av tidas sentrale reformpedagoger, i samarbeid med Ole Jacob Broch. I innbydelsen til skolen het det at den baserte seg på «en Skoleretning bygget paa Grundsætninger, der gjennem Tidens pædagogiske Brydninger har arbeidet sig frem til almindelig Anerkjendelse»

Pedagogikk

På denne tida var høyere utdanning en betegnelse på skoler med elever fra 10 års alder. Skoleverket var fortsatt regna som en del av kirka, og latinundervisninga stod sentralt. Nissens pedagogikk baserte seg imidlertid på folkeopplysningstanken, og ideen bak skolen var å gi felles dannelse i språk, og dessuten i realfag og gymnastikk. På skolen, som i sitt første år hadde 33 elever, blei morsmålet lagt til grunn i all undervisning. Tysk var første fremmedspråk, og latin blei ikke undervist før fra tolvårsalderen. Naturfag, matematikk og moderne språk var sidestilt med de klassiske faga.
Opplegget var svært omdiskutert, men vant likevel fort fram. Nissen blei tatt med i det statlige arbeidet med å revidere skoleverket, noe som førte til en generell overgang fra kirkeskole til statsskole. Etter hvert blei de fleste latinskolene i landet omdanna til lærde- og realskoler. Nissen blei i 1865 ekspedisjonssjef i Kirkedepartementet og var en av hovedmennene bak skoleloven av 1869.

Etter Nissens tid

Fra 1859 var Hans Fredrik Ludvig Schrøder (seinere teatersjef) skolens eier og bestyrer. I 1874 solgte han den til skolebestyrer Fredrik Gjertsen, som slo den sammen med et annet latin- og realgymnas han dreiv (Gjertsens skole). Ifølge memoarene til Theodor Caspari, som var elev ved skolen, var kvaliteten på undervisninga da sunket betraktelig, idet lærerne i stor grad brukte sine stillinger som springbrett til en universitetskarriere og for øvrig hadde liten forståelse for metodene i Nissens pedagogikk.

Pikeskolen

I 1849 oppretta Nissen også en pikeskole med de samme pedagogiske ideene. Denne fortsatte og var forløperen til dagens Hartvig Nissens skole.

Lokaler

Nissens Latin- og Realskole holdt den første tida til i Maltheby i Akersgata 65. I 1847 fikk den eget hus i Rosenkrantz' gate 7, ei tre-etasjers bygning tegna av arkitekt Johan Henrik Nebelong. I bakgården var det gymnastikksal og vaktmesterleilighet. Bygninga blei seinere overtatt av Christiania Haandværks- og Industriforening, etter hvert utvida både i høyde og bredde og er nå kjent som Håndverkeren.

Lærere og elever

Nissens skole fikk tidlig er godt rykte og blei ei tid regna som hovedstadens foretrukne privatskole. Det skyldtes nok ikke minst lærerstaben, der en fant ei rekke sentrale personer fra 1800-tallets kulturliv og akademia, blant annet Peter Christen Asbjørnsen, Johan Diederich Behrens, Elias Blix, Henrik Anton Schjøtt Heltberg, Jørgen Moe, Marcus Jacob Monrad, Yngvar Nielsen, Ole Tobias Olsen, Gustav Storm, Eilert Sundt, Ole Vig og Jacob Jonathan Aars.
Blant Nissens elever kan nevnes Theodor Caspari, Ole Dehli, Johan Christian Heuch, Christian Krohg og Sophus Lie.